钦定古今图书集成/历象汇编/庶征典/第085卷 > 性理会通 > 《御雹赋》唐·张鼎
## 钦定古今图书集成/历象汇编/庶征典/第085卷 > 性理会通 > 《御雹赋》唐·张鼎

圣人尝夕惕而不寐，惧时令之有失，欲御雹于明年。
必藏冰于是日，深山穷谷于是收，桃弧棘矢而后出，
盖所以息天时之暴沴，成国家之元吉。不然者，当纯
阳之用事，有伏阴之相烝，炎云际天而冻雨骤落，芳
草竟野而凄风暴兴。夫伤糓者莫大于雹，御雹者其在乎冰，俾四时之事不悖，信《七月》之诗有征，“日临下
土，时在北陆。”乃命凌人，出斯冰谷。威剌剌而正切，声
冲冲而转速。虽暂劳而无倦，终永宁以多福。今国家
酌于故实，考于先王，虽雹可以御，亦冰其自藏。等不
仁于天地，曾何咎于阴阳？斯道可久，百王不改。苟或
失之，四方何罪？《周官》之礼是具，《鲁史》之言斯在。抑为
人者仰于食，动于天者唯其德。苟能用于天道，自可
忘其帝力。夫如是，用天与地，自南自北，宁有夭折之
苦，曾无冻馁之色。若待反时而为灾，其何御之能得？